b'\n_START_ARTICLE_\nFlensborg Fjord\n_START_SECTION_\nHistorie\n_START_PARAGRAPH_\nFjordtrafikken startede i 1866 med fjorddamperen "Seem\xc3\xb6we"\' og samme \xc3\xa5r kom der dampskibsforbindelse fra Flensborg over Kollund, Lyksborg, Egernsund og Gr\xc3\xa5sten.  To \xc3\xa5r senere sejlede damskibene "Seeadler" og "Heinrich-Adolph" til de nye anl\xc3\xa6gspladser i R\xc3\xb8nshoved, Rinken\xc3\xa6s-Sandager og Brunsn\xc3\xa6s. I marts 1873 startede flere rederier sejlruter fra Flensborg til S\xc3\xb8nderborg-Flensborg. _NEWLINE_Om sommeren fra cirka 1880 til 1920 samlede der sig efterh\xc3\xa5nden p\xc3\xa5 nordsiden af Flensborg Fjord i Kunstnerkolonien Egernsund, hvor tilrejsende kunstmalere overvejende fra Tyskland  m\xc3\xb8dtes med lokale kunstmalere. I dag er ca. 50 af Egernsundmalernes v\xc3\xa6rker en fast del af udstillingen p\xc3\xa5 Museumsberg Flensburg. _NEWLINE_Efter Genforeningen i 1920 tabte Flensborg sit bagland og i begyndelsen af 1930erne sluttede en stor del af fjordtrafikken. 1935 begyndte rederiet "F\xc3\xb6rde Reederei" med motorskibene Forelle og Libelle at sejle turistsejlads til Solitude ved Holn\xc3\xa6s og til Langballe\xc3\xa5. Under 2. verdenskrig supplerede kv\xc3\xa6gtransporten personskibsfarten.  _NEWLINE_Marineschule M\xc3\xbcrwik i M\xc3\xb8rvig blev i de sidste dage af krigen tilflugtsted for den sidste tyske rigsregering. Sonderbereich M\xc3\xbcrwik (Enklave M\xc3\xb8rvig) var fra 3. maj til den 23. maj 1945 den sidste tyskkontrollerede enklave i Nazityskland. Herfra indledte regeringen under ledelse af storadmiral Karl D\xc3\xb6nitz, forhandlinger om kapitulation, der blev underskrevet den 7. maj 1945 i Reims. Det tredje Rige oph\xc3\xb8rte dermed at eksistere. Rustningsminister Albert Speer, Hitlers efterf\xc3\xb8lger storadmiral Karl D\xc3\xb6nitz, den tyske generalstabschef generaloberst Alfred Jodl og andre h\xc3\xb8jtst\xc3\xa5ende regerings- og nazipartimedlemmer blev taget til fange den 23. maj 1945. _NEWLINE_Marineskolen var og er den tyske marines officersskole. Med den mere end 200 m lange havnefront og det ca. 60 m h\xc3\xb8je t\xc3\xa5rn dominerer skolen store dele af den syd\xc3\xb8stlige bred af fjorden. Selve fl\xc3\xa5dehavnen med tilh\xc3\xb8rende indretninger blev nedlagt omkring 1990._NEWLINE_1953 begyndte den f\xc3\xb8rste spritrute eller "Butterfahrt" mellem Kollund og Flensborg. Den afgiftsfrie spritb\xc3\xa5dssejlads bredte sig de f\xc3\xb8lgende \xc3\xa5r til de andre havnebyer i og omkring fjorden. Denne trafik sluttede omkring \xc3\xa5r 2000 da afgiftsfriheden oph\xc3\xb8rte.'